Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 11. став 3, члана 14. став 5. и члана 23. став 2. Закона о заштити становништва од изложености дуванском диму („Службени гласник РС”, број 30/10),

Министар здравља доноси

**ПРАВИЛНИК**

**о облику и садржају знака забране пушења и знака да је пушење дозвољено у одређеном простору, начину истицања тих знакова, обрасцу извештаја о повреди забране пушења, врсти потребних доказа о пушењу и начину на који се они прикупљају и на који се утврђује присуство дуванског дима у простору у коме је пушење забрањено, као и о обрасцу за наплату новчане казне на лицу места**

„Службени гласник РС“, број 73 од 12. октобра 2010.

I. УВОДНЕ ОДРЕДБЕ

Члан 1.

Овим правилником уређују се: облик и садржај знака забране пушења (подаци, као и упозорења која се уносе у знак забране пушења), односно знака да је пушење дозвољено у одређеном простору; начин истицања тих знакова; образац извештаја о повреди забране пушења; врста потребних доказа о пушењу и начин на који се они прикупљају и на који се утврђује присуство дуванског дима у простору у коме је пушење забрањено, као и образац којим се наплаћује новчана казна на лицу места.

II. ЗНАК ЗАБРАНЕ ПУШЕЊА И ЗНАК ДА ЈЕ ПУШЕЊЕ ДОЗВОЉЕНО

**1. Облик и садржај знака забране пушења**

Члан 2.

Знак који се користи за означавање затвореног радног и јавног простора, као и другог простора у коме је пушење забрањено у складу са Законом о заштити становништва од изложености дуванском диму (у даљем тексту: Закон) има облик правоугаоника формата А4 (210 mm х 297 mm), са кругом пречника 168 mm и косом траком (пречник круга) положеном под углом од 45 степени у односу на хоризонтални пречник круга и симболом упаљене цигарете димензија 105 mm х 14 mm унутар круга положене испод косе траке под углом од 90 степени у односу на косу траку.

На горњем полу знака, изнад круга, исписан је текст: „ЗАБРАЊЕНО ПУШЕЊЕ”.

На доњем полу знака, испод круга, исписан је текст: „ЗА КРШЕЊЕ ОВЕ ЗАБРАНЕ ИЗРИЧЕ СЕ НОВЧАНА КАЗНА ПРОПИСАНА ЗАКОНОМ”.

Текст који се исписује на горњем и доњем полу знака из ст. 2. и 3. овог члана исписан је словима величине 9 mm, ћириличким писмом, односно другим језиком и писмом који су у службеној употреби у складу са прописима о службеној употреби језика и писама у Републици Србији.

Унутрашњост круга и површине знака ван круга је беле боје; ивица круга и коса трака (пречник круга) ширине су 15 mm и црвене су боје; симбол упаљене цигарете је беле и црне боје (контуре цигарете и дуванског дима); слова знака су црне боје.

Графички приказ знака забране пушења одштампан је уз овај правилник и чини његов саставни део (Прилог 1).

Члан 3.

Знак који се користи за означавање забране пушења у возилима јавног превоза, осим за означавање забране пушења у такси возилима, у складу са Законом, има изглед утврђен у члану 2. овог правилника, с тим што су његове димензије следеће:

– облик правоугаоника је формата А5 (148 mm х 210 mm), са кругом пречника 90 mm и косом траком (пречник круга) положеном под углом од 45 степени у односу на хоризонтални пречник круга и симболом упаљене цигарете димензија 50 mm х 8 mm унутар круга положене испод косе траке под углом од 90 степени у односу на косу траку;

– слова текста који се исписује на горњем и доњем полу знака величине су 7 mm;

– ивица круга и коса трака (пречник круга) ширине су 15 mm.

Члан 4.

Знак који се користи за означавање забране пушења у такси возилима, као и за означавање столова, шанкова и других површина на којима се служи храна или пиће у угоститељским објектима, односно деловима угоститељских објеката у којима је забрањено пушење, у складу са Законом, има изглед утврђен у члану 2. овог правилника, с тим што су његове димензије следеће:

– облик правоугаоника формата је А7 (74 mm х 105 mm), са кругом пречника 45 mm и косом траком (пречник круга) положеном под углом од 45 степени у односу на хоризонтални пречник круга и симболом упаљене цигарете димензија 25 mm х 4 mm унутар круга положене испод косе траке под углом од 90 степени у односу на косу траку;

– слова текста који се исписује на горњем и доњем полу знака величине су 6 mm;

– ивица круга и коса трака (пречник круга) ширине су 8 mm.

**2. Облик и садржај знака да је пушење дозвољено**

Члан 5.

Знак који се користи за означавање простора у коме је пушење дозвољено, у складу са Законом, има облик правоугаоника формата А4 (210 mm х 297 mm), са кругом пречника 168 mm и симболом упаљене цигарете димензија 105 mm х 14 mm унутар круга.

На горњем полу знака, изнад круга, исписан је текст: „ДОЗВОЉЕНО ПУШЕЊЕ”, словима величине 9 mm, ћириличким писмом, односно другим језиком и писмом који су у службеној употреби у складу са прописима о службеној употреби језика и писама у Републици Србији.

Унутрашњост круга и површине знака ван круга је црне боје; ивица круга је ширине 15 mm и црвене је боје; симбол упаљене цигарете је беле и црне боје (контуре цигарете и дуванског дима); слова знака су беле боје.

Графички приказ знака да је пушење дозвољено одштампан је уз овај правилник и чини његов саставни део (Прилог 2).

Члан 6.

Знак који се користи за означавање столова, шанкова и других површина на којима се служи храна или пиће у угоститељским објектима, односно деловима угоститељских објеката у којима је пушење дозвољено, у складу са Законом, има изглед утврђен у члану 5. овог правилника, с тим што су његове димензије следеће:

– облик правоугаоника формата је А7 (74 mm х 105 mm), са кругом пречника 45 mm и симболом упаљене цигарете димензија 25 mm х 4 mm унутар круга;

– слова текста који се исписује на горњем полу знака величине су 6 mm;

– ивица круга је ширине 8 mm.

**3. Начин истицања знака забране пушења и знака да је пушење дозвољено**

Члан 7.

Знак забране пушења из члана 2. овог правилника истиче се на свим улазним вратима сваког затвореног радног и јавног простора, као и другог простора у коме је забрањено пушење, у складу са Законом, као и на видним местима унутар радних и јавних простора, односно унутар сваког појединачног радног и јавног простора (канцеларија, кабинет, соба и др.).

Знак забране пушења прописан чланом 2. овог правилника истиче се и у функционалном делу простора који се не сматра затвореним јавним простором, у коме се обављају делатности: здравствене заштите, васпитања и образовања, друштвене бриге о деци, социјалне заштите, укључујући и дворишни простор, као и отворени простор за одржавање позоришних, биоскопских и других врста представа.

Знак забране пушења у функционалном делу простора истиче се на улазу у овај простор, као и на одговарајућем броју места у оквиру овог простора, у пластичном заштитном омоту на носећој конструкцији знака која је дизајнирана према безбедносним и стилским захтевима непосредног окружења.

Код истицања знака забране пушења на носећој конструкцији из става 3. овог члана мора се водити рачуна да положај, место и висина постављеног знака омогућавају несметано обављање делатности, као и безбедност запослених, корисника и других лица.

Члан 8.

Знак забране пушења прописан чланом 3. овог правилника истиче се на свим улазним вратима у возила јавног превоза, на видним местима унутар тих возила, а уколико возило поседује два или више одељака и у свим одељцима.

Члан 9.

Знак забране пушења прописан чланом 4. овог правилника истиче се на улазним вратима такси возила, на видним местима унутар такси возила, као и на свим столовима, шанковима и другим површинама на којима се служи храна или пиће у угоститељским објектима, односно деловима угоститељских објеката у којима је забрањено пушење, у складу са Законом.

Код истицања знака забране пушења у такси возилима мора се водити рачуна да положај, место и висина постављеног знака омогућавају несметано обављање делатности, односно не угрожавају безбедност саобраћаја такси возила, корисника такси возила, као и других лица у саобраћају.

Члан 10.

Знак да је пушење дозвољено, у складу са Законом, прописан чланом 5. овог правилника, истиче се на улазним вратима сваког затвореног радног и јавног простора у коме је пушење дозвољено, као и на улазним вратима просторије у којој је пушење дозвољено.

Члан 11.

Знак да је пушење дозвољено, у складу са Законом, прописан чланом 6. овог правилника, истиче се на сваком столу, шанку и другој површини на којима се служи храна или пиће у угоститељским објектима, односно деловима угоститељских објеката у којима је пушење дозвољено.

III. ИЗВЕШТАЈ О ПОВРЕДИ ЗАБРАНЕ ПУШЕЊА

Члан 12.

Одговорно лице за контролу забране пушења, односно лице које је задужио да у његово име контролише забрану пушења, сачињава извештај о повреди забране пушења, у складу са Законом.

Образац извештаја из става 1. овог члана одштампан је уз овај правилник и чини његов саставни део (Образац 1).

IV. ВРСТЕ ПОТРЕБНИХ ДОКАЗА О ПУШЕЊУ И НАЧИН НА КОЈИ СЕ ОНИ ПРИКУПЉАЈУ

Члан 13.

У вршењу инспекцијског надзора, инспектор је овлашћен да прегледа простор, односно просторије и сва места у којима је забрањено пушење, односно да прикупи све доказе којима се може утврдити кршење забране пушења, у складу са Законом.

Кршење забране пушења из става 1. овог члана постоји ако је:

1) затечено лице са упаљеном цигаретом;

2) уочено присуство упаљене цигарете;

3) уочено присуство једне или више пепељара;

4) уочено присуство једног или више опушака;

5) уочено присуство дуванског дима.

Члан 14.

У вршењу инспекцијског надзора надлежни инспектор прикупља доказе o кршењу забране пушења на следећe начине:

1) непосредним личним увидом простора, просторије, дела просторије, односно једног или више лица са упаљеном цигаретом;

2) видео или фото записом на коме се може јасно видети простор, просторија или део просторије, односно једно или више лица са упаљеном цигаретом, или присуство пепељара, опушака, као и дуванског дима у простору у коме је пушење забрањено;

3) мерењем присуства ситних честица из дуванског дима (ПМ2,5) у ваздуху;

4) писменом изјавом присутних лица да је прекршена забрана пушења у простору у коме је пушење забрањено.

О свим прикупљеним доказима, као и о начину њиховог прикупљања, који су од значаја за утврђивање чињеничног стања, инспектор сачињава записник.

V. ОБРАЗАЦ ЗА НАПЛАТУ НОВЧАНЕ КАЗНЕ НА ЛИЦУ МЕСТА ЗА ПРЕКРШЕНУ ЗАБРАНУ ПУШЕЊА

Члан 15.

У вршењу инспекцијског надзора инспектор је овлашћен да изрекне новчану казну на лицу места, у складу са Законом.

Образац потврде о наплаћеној новчаној казни на лицу места одштампан је уз овај правилник и чини његов саставни део (Образац 2).

Члан 16.

Даном ступања на снагу овог правилника престаје да важи Правилник о облику и садржини знака забране пушења („Службени гласник РС”, број 13/08).

Члан 17.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-243/2010-03

У Београду, 6. септембра 2010. године

Министар,

проф. др **Томица Милосављевић,** с.р.









